google/wiki40b huggingface dataset:
Άγιος Νικόλαος ο Προσκυνητής

Ο βίος του

Ο βίος του Αγίου Νικολάου του Προσκυνητή γράφτηκε το 1140 μ.Χ. από ανώνυμο στο Τράνι της Ιταλίας με βάση τη διήγηση του μοναχού Βαρθολομαίου, σύντροφο του Νικολάου στο ταξίδι του από τη Ναύπακτο για το προσκύνημά του στη Ρώμη.
Σύμφωνα  με τα ιερά καθολικά συγγράμματα και την καθολική παράδοση ο Νικόλαος γεννήθηκε στο Στείρι Βοιωτίας το 1075 μ.Χ. Οι γονείς του ήταν φτωχοί αγρότες και δεν του έδωσαν καμία μόρφωση. Όταν έγινε οκτώ χρονών η μητέρα του τον έστειλε να φυλάει τα πρόβατα. Η φύλαξη των προβάτων όμως δεν κράτησε πολύ. Γιατί ξαφνικά κάποια μέρα άρχισε να φωνάζει "Κύριε ελέησον" ζητώντας από τον Κύριο την θεία ευσπλαχνία του. 
Η ζωή του κυλούσε ανάμεσα σε ταπεινώσεις και προπηλακισμούς από τους ανθρώπους που τον θεωρούσαν τρελό γιατί επαναλάμβανε συνεχώς το " Κύριε ελέησον ". Γι' αυτό το λόγο στην Ορθόδοξη παράδοση, παρόλο που δεν τιμάται σε αυτήν ως άγιος, απαντάται και ως "δια Χριστόν σαλός". Ώσπου με θεϊκή υπόδειξη αποφάσισε να φύγει για να προσκυνήσει στην Ρώμη.. Το 1092 μ.χ. συνάντησε στην Ναύπακτο έναν μοναχό ονόματι Βαρθολομαίο ο όποιος τον συνόδευσε στο ταξίδι του προς την Ιταλία.Στο Οτράντο έκανε θαύμα βοηθώντας ένα πλοίο να πιάσει λιμάνι που για πολλές ημέρες παρέμενε έξω, λόγω των  ισχυρών ανέμων.
Πέρασε από πολλά μέρη της Ιταλίας κηρύττοντας τον λόγο του Κυρίου, ψέλνοντας το"Κύριε ελέησον " και κάνοντας Θαύματα. Όταν έφτασε στη πόλη του Τάραντα φωνάζοντας "Κύριε ελέησον" και "Μετανοείτε" ο Επίσκοπος της πόλης θύμωσε και έβαλε ανθρώπους να τον μαστιγώσουν απάνθρωπα.
Φεύγοντας από εκεί έφτασε στην πόλη του Τράνι μισοπεθαμένος και πολύ καταβεβλημένος κουβαλώντας έναν σταυρό και ψάλλοντας " Κύριε ελέησον ", τον υποδέχθηκε ο εκεί επίσκοπος.
Στις τελευταίες στιγμές πριν ο Άγιος αφήσει την τελευταία του πνοή, έκανε ένα θαύμα ανάλογο με εκείνο του Σωτήρα στους γάμους στην Κανά,δηλαδή μετέτρεψε το νερό του δοχείου που ήπιε σε μυρωδάτο γλυκό κρασί και μετά ξεψύχησε στις 2 Ιουνίου 1094 σε ηλικία 19 ετών.
Το 1089 Ο Αρχιεπίσκοπος Βυζάντιος ο Α΄ αναθέτει στον Αδελφέριο να γράφει για την ζωή και τα θαύματα του Νικόλα στο Τράνι και έναν χρόνο μετά το κείμενο διαβάζεται στην Ιερά Σύνοδο στη Ρώμη και ο Πάπας Ουρβανός Β' επιτρέπει στην εκκλησία του Τράνι να ανακηρύξει τον Νικόλαο Άγιο, πόλη της οποίας είναι προστάτης Τράνι.. Το 1142 το λείψανό του τοποθετήθηκε σε ειδικό παρεκκλήσι στον καθεδρικό ναό του Τράνι.
Η γιορτή του είναι στις 2 Ιουνίου. Η ετήσια λητανία στο Τράνι προς τιμή του γίνεται την τελευταία εβδομάδα του Ιουλίο.
Στην πατρίδα του, το Στείρι, υπάρχει σύλλογος που φέρει το όνομά του («Αγιος Νικόλαος ο Αποδημητής ο Στειριώτης», ενώ το 2010 το Δημοτικό Συμβούλιου της πόλης του Στειρίου ονόμασε την κεντρική πλατεία της "Πλατεία Αγίου Νικολάου Προσκυνητή Στειριώτη – PIAZZA SAN NICOLA IL PELLEGRINO DI TRANI".
Δεισήνορας

Στην ελληνική μυθολογία με το όνομα Δεισήνορας (Δεισήνωρ) είναι γνωστός ένας πολεμιστής από τη Λυκία που έλαβε μέρος στον Τρωικό Πόλεμο ως σύμμαχος των Τρώων. Ο Δεισήνορας αναφέρεται στην Ιλιάδα του Ομήρου (ραψωδία Ρ, στίχοι 217-218), όπου μαζί με τους άλλους συμμάχους των Τρώων εμψυχώνεται από τον `Εκτορα να τρέξει στη μάχη για το νεκρό σώμα του Πατρόκλου.
Σωκράτης Δημητριάδης

Βιογραφία

Γεννήθηκε στην Καλλίφυτο και ακολούθησε νομικές σπουδές. Εντάχθηκε από πολύ νωρίς στο ΠΑΣΟΚ του οποίου ήταν ιδρυτικό μέλος και διατέλεσε γραμματέας της Νομαρχιακής Επιτροπής του κινήματος. 
Εξελέγη για πρώτη φορά από τον πρώτο γύρο το 1982 επικρατώντας του Αναστασίου Μακρή με ποσοστό 51,4% και επανεξελέγη στον δεύτερο γύρο το 1986 με ποσοστό 51,51%. Ήταν υποψήφιος δήμαρχος και το 1990 καταφέρνοντας να προκριθεί στον δεύτερο γύρο, όπου ηττήθηκε από τον Μαργαρίτη Τζίμα, ο οποίος έλαβε 51,7% έναντι 48,2 για τον Σωκράτη Δημητριάδη. Επί δημαρχίας του συντελέστηκαν έργα στην πόλη, όπως η αλλαγή του αποχετευτικού δικτύου, η δεντροφύτευση και η ανάπλαση της περιοχής Αγίας Βαρβάρας.
Διορίστηκε Νομάρχης Έβρου το 1993 και υπηρέτησε εκεί ως το 1994. Το 1994 εξελέγη ο πρώτος αιρετός Νομάρχης Δράμας. Κατά τη θητεία του συνετέλεσε στην εδραίωση των ελληνοβουλγαρικών σχέσεων. Το 2006 ανακηρύχθηκε επίτιμος δημότης του Γκότσε Ντέλτσεφ.
Πέθανε σε ηλικία 77 ετών στις 13 Οκτωβρίου 2008 και κηδεύτηκε από τον ιερό Μητροπολιτικό Ναό της Δράμας. Το όνομά του δόθηκε στο θεατράκι της Αγίας Βαρβάρας.
Πρώτοι σκόρερ Α' και Α1 εθνικής κατηγορίας καλαθοσφαίρισης ανδρών

Ιστορικό

Στατιστικά για την συγκομιδή πόντων των καλαθοσφαιριστων που αγωνίζονται στο ελληνικό πρωτάθλημα συλλέγονται από την περίοδο 1963-64. Τότε δημιουργήθηκε η Α΄ Εθνική κατηγορία και άρχισαν να αρχειοθετούνται πιο οργανωμένα τα επόμενα πρωταθλήματα Ελλάδος. Για τις 23 αγωνιστικές περιόδους που διοργανώθηκαν από το 1927 έως το 1963 και αφορούν το Πανελλήνιο Πρωτάθλημα Καλαθοσφαίρισης δεν υπάρχουν στατιστικά καταγεγραμμένα επισήμως που να περιλαμβάνουν τη συγκομοιδή πόντων.
Οι Έλληνες καλαθοσφαιριστές είναι αυτοί που έχουν αναδειχθεί περισσότερες φορές πρώτοι σκόρερ, όμως από τη δημιουργία της Α΄1 Εθνικής κατηγορίας την περίοδο 1986-87 και δυο έτη αργότερα την είσοδο των ξέων παικτών στο πρωτάθλημα, οι Αμερικάνοι καλαθοσφαιριστές είναι αυτοί που κατακτούν με συντριπτική πλειοψηφία τον τίτλο του πρώτου σκόρερ Ελλάδας. Από την περίοδο 1988-89 δεκατρείς φορές έχει αναδειχθεί πρώτος σκόρερ αμερικάνος αθλητής έναντι επτά Ελλήνων και 2 Βαλκάνιων. Εκτός των αμερικάνων αθλητών δεν έχει κατακτήσει τον τίτλο του πρώτου σκόρερ, αθλητής που δεν προέρχεται από χώρα της Βαλκανικής Χερσοννήσου.
Με μεγάλη διαφορά ο Νίκος Γκάλης είναι ο πιο ικανός σκόρερ που αγωνίστηκε στο ελληνικό πρωτάθλημα έχοντας 11 επιτυχημένες σαιζόν και τον ακολουθούν με 4 επιτυχίες ο Βασίλης Γκούμας και ο Αλφόνσο Φορντ. Ο Αλφόνσο Φορντ είναι ο αθλητής που έχει κερδίσει με περισσότερες ομάδες τον τίτλο αγωνιζόμενος σε τρεις, ενώ με δυο διαφορετικές ομάδες το έχουν επιτύχει ο Γιώργος Κολοκυθάς και ο Μίτσελ Ουίγκινς.
Σε ομαδικό επίπεδο ο Άρης, κυρίως λόγω του Νίκου Γκάλη, είναι η ομάδα που είχε στις τάξεις τον πρώτο σκόρερ δεκαπέντε διοργανώσεων. Ο Σπόρτιγκ είναι η ομάδα που έχουν αγωνιστεί περισσότεροι αθλητές (πέντε), που έχουν κατακτήσει έστω και μια φορά τον τίτλο του πρώτου σκόρερ.
Αξιοσημείωτο είναι ότι το 1973 αναδείχθηκε πρώτος σκόρερ ο Κώστας Διαμαντόπουλος και 30 χρόνια αργότερα το 2003, πρώτος σκόρερ ήταν ο γιος του Γιώργος Διαμαντόπουλος. 
Το ρεκόρ περισσότερων πόντων σε έναν αγώνα κατέχει με 145 πόντους ο Αριστείδης Μούμογλου από το 1972.
Θυμοκλής

Ο Θυμοκλής ήταν αρχαίος ποιητής, από τον οποίο σώζεται στην Παλατινή Ανθολογία μόνο ένα ωραιότατο επίγραμμά του από την Μούσα Παιδική του Στράτωνα (XII 32). Δεν είναι γνωστός από άλλες πηγές.
Λαογραφικό Μουσείο Δήμου Ζαλόγγου

Το Λαογραφικό Μουσείο Δήμου Ζαλόγγου δημιουργήθηκε στις 31 Δεκεμβρίου 2001 μετά από απόφαση του Δημοτικού Συμβουλίου του Δήμου Ζαλόγγου. Αποτελούσε Νομικό Πρόσωπο Δημοσίου Δικαίου μη Κερδοσκοπικού χαρακτήρα και σκοπός του ήταν μεταξύ άλλων η περισυλλογή, καταγραφή, διατήρηση, μελέτη και δημοσίευση γλωσσικού, ιστορικού, αρχαιολογικού υλικού και λαϊκής τέχνη. Μετά την κατάργηση του Δήμου Ζαλόγγου το μουσείο ως ΝΠΔΔ δεν συγχωνεύτηκε και καταργήθηκε με απόφαση του δημοτικού συμβουλίου του Δήμου Πρεβέζης.
Μια γυναίκα κατηγορείται

Πληροφορίες

Η ταινία πραγματοποίσε στην πρώτη της κινηματογραφική προβολή 126.704 εισιτήρια και έλαβε την 51η σειρά σε σύνολο 117 ταινιών.
Ευρωπαϊκοί Αγώνες

Οι Ευρωπαϊκοί Αγώνες είναι μια διεθνής αθλητική διοργάνωση πολλών αγωνισμάτων που αποτελείται από αθλητές από όλα τα Ευρωπαϊκά κράτη. Οι Αγώνες προβλέπονται και ρυθμίζονται από την Ευρωπαϊκή Ολυμπιακή Επιτροπή (ΕΟΕ), η οποία ανακοίνωσε την έναρξή τους κατά την 41η Γενική Συνέλευση της στη Ρώμη, στις 8 Δεκεμβρίου 2012. Οι Ευρωπαϊκοί Αγώνες του 2015, η πρώτη έκδοση της διοργάνωσης, πραγματοποιούνται στο Μπακού του Αζερμπαϊτζάν τον Ιούνιο του 2015, ενώ οι υπόλοιπες εκδόσεις προγραμματίζονται κάθε τέσσερα έτη. Είκοσι αθλήματα έχουν μέχρι σήμερα επιβεβαιωθεί για τους Αγώνες του 2015, μετά από επιτυχείς διαπραγματεύσεις με τις ευρωπαϊκές αρχές για την κολύμβηση, τη γυμναστική και τον στίβο.
Οι Ευρωπαϊκοί Αγώνες είναι οι τελευταίοι ηπειρωτικοί Αγώνες που ξεκίνησαν, μετά τους Ασιατικούς Αγώνες, τους Παν-Αμερικανικούς Αγώνες, τους Αφρικανικούς Αγώνες και τους Ειρηνικούς Αγώνες. Από το 2015, σχεδόν κάθε ήπειρος θα έχει ένα ηπειρωτικό Αγώνα στην Ολυμπιακή παράδοση (με εξαίρεση την Ωκεανία).
Οι Ευρωπαϊκοί Αγώνες δεν έχουν σχέση με τα ευρωπαϊκά αθλητικά πρωταθλήματα, τα οποία διοργανώνονται από μεμονωμένες ευρωπαϊκές αθλητικές ομοσπονδίες, συγκεντρώνοντας τα επιμέρους ευρωπαϊκά πρωταθλήματα του στίβου, της κολύμβησης, της ποδηλασίας, της κωπηλασίας και του τριάθλου σε ένα ενιαίο «σήμα» σε τετραετή κύκλο που αρχίζει το 2018.

Απόσυρση των Κάτω Χωρών

Τον Ιούνιο του 2015 ανακοινώθηκε ότι οι Κάτω Χώρες είχαν αποσυρθεί ως οικοδεσπότες των Ευρωπαϊκών Αγώνων του 2019, οι οποίες επιλέχθηκαν τον Μάιο του 2015. Αναφέρθηκε ότι «το σχέδιο απέτυχε να κερδίσει αρκετή υποστήριξη από την Ολλανδία» από τον υπουργό Αθλητισμού Έντιθ Σκχίπερς, στις επαρχίες και στους δήμους.
2331 Παρβουλέσκο

Φυσικά χαρακτηριστικά

Ο φασματικός τύπος του Παρβουλέσκο είναι C (ανθρακούχος). Ο Παρβουλέσκο περιστρέφεται γύρω από τον εαυτό του μία φορά κάθε 32 ώρες και 2 λεπτά, μία αρκετά αργή περιστροφή για αστεροειδή.
Αντρέα Πατσιέντζα

Βιογραφικό

Γεννήθηκε στο Σαν Μπενεντέττο κι άρχισε να ζει μόνος του από μικρή ηλικία, όταν το 1968 μετακόμισε στην Πεσκάρα για τις γυμνασιακές σπουδές του. Γράφτηκε στο καλλιτεχνικό λύκειο της πόλης και γνωρίστηκε με έναν άλλο από τους μετέπειτα γνωστούς Ιταλούς κομίστες, τον Τανίνο Λιμπερατόρε. Τον καιρό που βρισκόταν στο Λύκειο άρχισε να δημιουργεί τα πρώτα του κόμικς, και μαζί μ' άλλους καλλιτέχνες συμμετείχε μέχρι το 1973 στο καλλιτεχνικό εργαστήρι Convergenze.
Τελειώνοντας το λύκειο το 1974, γράφτηκε στη Σχολή Καλών Τεχνών (DAMS) του πανεπιστημίου της Μπολόνια και δημοσίεψε, τo 1977, το κόμικ Οι εκπληκτικές περιπετειες του Πεντοθάλ, που περιγράφει τη ζωή και τα αδιέξοδα της νεολαίας του '70, στο ένθετο Alter Alter του περιοδικού Linus. Τον ίδιο χρόνο, μαζί με τον Φίλιππο Σκότζαρι, τον Στέφανο Ταμπουρίνι, τον Μάσσιμο Ματτιόλι και τον Τανίνο Λιμπερατόρε δημιούργησε το περιοδικό κόμικς Cannibale. Απ' το 1979 ως το 1981 συμμετείχε στην έκδοση του περιδικού Il Male και το 1980, μαζί με την εκδοτική ομάδα του Cannibale και τον Βιντσέντζο Σπαράνια δημιούργησε το περιοδικό Frigidaire, που θα γινόταν σημείο αναφοράς για την ευρωπαϊκή σκηνή εναλλακτικών κόμικς. Στο Frigidaire έκανε την πρώτη του εμφάνιση και ο πιο γνωστός ήρωας του Πατσιέντζα, ο Τζανάρντι, αδίστακτος αρχηγός μιας τριάδας βίαιων νέων, σχόλιο καταρχήν πάνω στο χαρακτήρα που έπαιρνε η ιταλική κοινωνία.
Στο πρώτο μισό της δεκαετίας του '80 συνέχισε να δημιουργεί ασταμάτητα, μη περιοριζόμενος στα κόμικς. Έκθεσε τα έργα ζωγραφικής του, μεταξύ άλλων, στο Μουσείο Μοντέρνας Τέχνης της Μπολόνια, στο Μιλάνο και τη Ρώμη. Δημιούργησε επίσης εξώφυλλα δίσκων, αφίσες για ταινίες (μεταξύ άλλων για την Πόλη των Γυναικών του Φεντερίκο Φελλίνι), κοστούμια για θέατρο αλλά και για τη μόδα, διαφημιστικές αφίσες.
Το 1984 μετακόμισε στο Μοντεπουλτσιάνο και τον επόμενο χρόνο γνώρισε τη Μαρίνα Κομαντίνι, που παντρεύτηκε το 1986. Συνέχισε να δημοσιεύει κόμικς σε πολλά ιταλικά περιοδικά, όπως το Avaj, ένθετο του Linus, το Tango, ένθετο της εφημερίδας L'Unità, το Zut, το Comic Art, το Corto Maltese. Τη νύχτα της 16ης Ιουνίου του 1988 πέθανε από υπερβολική δόση ηρωΐνης, στην οποία ήταν παλιότερα εξαρτημένος, σε ηλικία 32 ετών. Είναι θαμμένος στο νεκροταφείο του Σαν Σεβέρο, της πόλης όπου μεγάλωσε.
Η γλώσσα και η θεματολογία των κόμικς του, αλλά και ο τρόπος ζωής του, τον έκαναν εξαιρετικά δημοφιλή στους νέους - χαρακτηρίζεται "ροκ σταρ κομίστας". Μαζί με τη ζωντάνια και την άνεση στο σχέδιό του, που πολλές φορές παίζει ανάμεσα στο κόμικ και τη ζωγραφική, καθιερώθηκε σαν ένας από τους σημαντικότερους ευρωπαίους δημιουργούς που, μαζί με την υπόλοιπη ομάδα του Frigidaire, άλλαξαν την ιταλική αλλά και την ευρωπαϊκή σκηνή των κόμικς.
Στη μνήμη του έχει δημιουργηθεί στην Κρεμόνα το "Κέντρο Κόμικς Αντρέα Πατσιέντζα", που σκοπό του έχει να βοηθήσει νέους δημιουργούς. Το 2000 γυρίστηκε η ταινία Paz!, βασισμένη στη ζωή και το έργο του.
Οχοτσκική θάλασσα

Η Οχοτσκική Θάλασσα ή Θάλασσα του Οχότσκ είναι θάλασσα του Ειρηνικού Ωκεανού. Πήρε το όνομά της από την πόλη Οχότσκ, τον πρώτο οικισμό των Ρώσων στην Άπω Ανατολή. Βρίσκεται μεταξύ της Σιβηρίας και της Ιαπωνίας.
Η Οχοτσκική θάλασσα περικλείεται από τα ομόσπονδα υποκείμενα της Ρωσίας Καμτσάτκα (βορειοανατολικά), Μαγκαντάν (βόρεια), Χαμπάροβσκ (δυτικά-νοτιοδυτικά) και τη νησιωτική Σαχαλίνη (νοτιοδυτικά), ενώ βρίσκεται βορειοδυτικά των νησιών Κουρίλων (που διοικούνται από την Ρωσία, αλλά διεκδικούνται από την Ιαπωνία) και βόρεια του νησιού Χοκάιντο της Ιαπωνίας. Νοτιοανατολικά της Σαλαχίνης επικοινωνεί με τη Θάλασσα της Ιαπωνίας. Η έκτασή της είναι όσο η μισή Μεσόγειος (1.578.000 τ. χλμ.). Σε αυτή χύνονται τα νερά των ποταμών Αμούρ, Οχότα, Τογκούρ και Ούντα. Το μεγαλύτερο βάθος της, κοντά στη νήσο Σαχαλίνη, φτάνει τα 3.378 μέτρα. Τον χειμώνα επικρατούν ομίχλες που κάνουν δύσκολη κι επικίνδυνη τη ναυσιπλοΐα. Γύρω στις ακτές παγώνει, καθώς και τα ποτάμια που χύνονται σε αυτή.
Γενικές εκλογές του Κεμπέκ (2018)

Οι 42ες γενικές εκλογές του Κεμπέκ πραγματοποιήθηκαν την 1η Οκτωβρίου 2018, για την ανάδειξη των μελών της Εθνοσυνέλευσης του Κεμπέκ. Ο Συνασπισμός Avenir Québec (CAQ) με επικεφαλής τον Φρανσουά Λεγκό κέρδισε τις 74 από τις συνολικά 125 έδρες, δίνοντας την πλειοψηφία των εδρών στο κόμμα και αποκαθηλώνοντας από την κυβέρνηση το Κόμμα των Φιλελευθέρων, που έγινε το κόμμα της αντιπολίτευσης με 31 έδρες. Στις εκλογές αυτές σημειώθηκε η πρώτη εκλογική νίκη για τον CAQ, και ήταν οι πρώτες από το 1966 που δεν κερδήθηκαν από τους Φιλελεύθερους ή το Παρτί Κεμπεκουά αλλά από άλλο κόμμα.
Πανελλήνιο πρωτάθλημα στίβου ανδρών 1967

Το NΓ΄ Πανελλήνιο πρωτάθλημα στίβου ανδρών 1967 διεξήχθη από την Τρίτη 6 ως την Πέμπτη 8 Ιουνίου 1967 στο Στάδιο Καραϊσκάκη, στον Πειραιά μαζί με το αντίστοιχο Πανελλήνιο πρωτάθλημα στίβου γυναικών 1967. Πρωταθλητής αναδείχθηκε και πάλι ο Παναθηναϊκός Α.Ο. για 13η συνεχόμενη χρονιά.

Χρονικό

Στους αγώνες δήλωσαν συμμετοχή 431 αθλητές και αθλήτριες από σωματεία από όλη την Ελλάδα και από την Κύπρο. Αυτή τη χρονιά δεν διαχωρίστηκαν από τη διοργάνωση το δέκαθλο, το βάδην και το πανελλήνιο πρωτάθλημα μαραθωνίου, το οποίο διεξήχθη στις 6 Ιουνίου, στην κλασική διαδρομή. 
Υπήρξε μεγάλη συμμετοχή αθλητών αλλά και φιλάθλων, παρά το εργάσιμο των ημερών διεξαγωγής (Τρίτη ως Πέμπτη), αφού τους αγώνες παρακολούθησαν από 3.000 την πρώτη ημέρα ως 15.000 θεατές στους τελικούς.
Πρωταθλητής σύλλογος αναδείχθηκε για άλλη μια χρονιά ο Παναθηναϊκός Α.Ο. με 43 βαθμούς διαφορά από τον δεύτερο Πανελλήνιο.
Δημήτρης Παπαστεργίου

Προσωπική ζωή

Ο Δημήτρης Παπαστεργίου γεννήθηκε στα Τρίκαλα το 1973. Είναι παντρεμένος με τη μηχανικό Σούλα Μπράκη και έχουν αποκτήσει τρία παιδιά.

Επάγγελμα

Από το 2002 ασκεί το επάγγελμα του Ηλεκτρολόγου Μηχανικού στην πόλη των Τρικάλων. Ασχολήθηκε με μελέτες και κατασκευές ιδιωτικών ηλεκτρομηχανολογικών έργων αλλά και με τη δημιουργία προγραμμάτων H/Y (software).

Δήμαρχος Τρικκαίων

Εξελέγη για πρώτη φορά δήμαρχος Τρικκαίων στον δεύτερο γύρο των αυτοδιοικητικών εκλογών της 25ης Μαΐου 2014 με ποσοστό 53,02% και ανέλαβε τα καθήκοντα του από την 1η Σεπτεμβρίου 2014. Επανεξελέγη δήμαρχος Τρικκαίων από τον πρώτο γύρο των αυτοδιοικητικών εκλογών της 26ης Μαΐου 2019 με ποσοστό 54,73%.

Επαγγελματική πορεία

Ως δήμαρχος Τρικκαίων από την 1η Σεπτεμβρίου 2014, είναι μέλος του ΔΣ της ΚΕΔΕ και πρόεδρος της Επιτροπής Καινοτομίας και Ανάπτυξης Επιχειρηματικότητας της Ενωσης των Δήμων. Επίσης, είναι πρόεδρος – εκπρόσωντας τον Δήμο Τρικκαίων – στο Δίκτυο Ψηφιακών Πόλεων κεντρικής Ελλάδας (Citiesnet) και στο Δίκτυο Πόλεων με Ποτάμια, καθώς και αντιπρόεδρος στο Δϊκτυο Πράσινων Πόλεων.
Διετέλεσε Αντιδήμαρχος έργων, Αντιπρόεδρος της ΔΕΚΑ, Αντιπρόεδρος της ΔΕΥΑΤ, μέλος του ΔΣ του Πολιτιστικού Οργανισμού και του Δημοτικού Θεάτρου, μέλος του Πανελληνίου Δικτύου για τη Βιώσιμη Κινητικότητα και το Ποδήλατα καθώς και μέλος της Νομαρχιακής Επιτροπής Τουρισμού.
Κατά τη διάρκεια των μαθητικών του χρόνων ασχολήθηκε με τα μαθητικά συμβούλια. Συμμετείχε στην επιτροπή διεκδίκησης του ΤΕΦΑΑ καθώς και σε άλλες μαθητικές κινητοποιήσεις. Το 1991 αποφοίτησε από το Πολυκλαδικό Λύκειο Τρικάλων. Την ίδια χρονιά πέρασε στη Σχολή Ηλεκτρολόγων Μηχανικών και Μηχανικών Η/Υ του ΕΜΠ ενώ παράλληλα παρακολούθησε μαθήματα δημοσιογραφίας σε σχολή της Αθήνας.
Εξελέγη δημοτικός σύμβουλος στον Δήμο Τρικκαίων στις αυτοδιοικητικές εκλογές του Οκτωβρίου 2002 και του Οκτωβρίου 2006.
Το 2007 εισήλθε στον χώρο των ανανεώσιμων πηγών ενέργειας. Είναι συνιδιοκτήτης της εταιρίας Green Project, η οποία έχει κατασκευάσει πάνω από 230 φωτοβολταϊκά πάρκα στην κεντρική Ελλάδα.
Τσερτοσίνο της Μπολόνια

Η συνταγή του

Τον Ιούνιο του 2003, η αντιπροσωπεία της Μπολόνια της Ιταλικής Ακαδημίας της κουζίνας, κατάθεσε στο Επιμελητήριο Εμπορίου, στην Βιομηχανία, στην Βιοτεχνία και Γεωργία της Μπολόνια την επίσημη συνταγή του τσερτοσίνο (ή panspeziale). Η συνταγή επεξεργάστηκε ως αποτέλεσμα ιστορικής έρευνας.
Το γλυκό παρασκευάζεται με αλεύρι, μέλι, φρούτα (κίτρο) γλάσο, αμύγδαλα, σοκολάτα φοντάν, σταφίδες, κουκουνάρι, βούτυρο, σπόρους από γλυκάνισο και κανέλα.
Ένα γλυκό παρόμοιο με το τσερτοσίνο και πάντα παράδοσιακό της Μπολόνια, είναι το πανόνε. Αυτό έχει κοινά με το τσερτοσίνο, όπως η προσεγμένη τους διακόσμηση με τα ζαχαρωμένα φρούτα, η σοκολάτα και τα αποξηραμένα φρούτα, αλλά έχει μια διαφορετική υφή: αν το τσερτοσίνο προσεγγίζει το παμπεπάτο (στρογγυλό κέικ) που είναι παραδοσιακό γλυκό της φεράρα, το πανόνε μοιάζει περισσότερο σε μια τούρτα με προζύμι.
Μάχη της Οδού Μπιζανίου

Η Μάχη της Οδού Μπιζανίου στην Καλλιθέα Αττικής, ήταν η μάχη που συνέβη στις 24 Ιουλίου του 1944 μεταξύ ομάδας δέκα Επονιτών, των Γερμανών και των Ελλήνων συνεργατών τους. Έμεινε με το όνομα «Το ολοκαύτωμα της οδού Μπιζανίου» στην ιστορία της Εθνικής Αντίστασης.

Μνήμη

Η Σοφία Μαυροειδή-Παπαδάκη, η οποία έγραψε και τον ύμνο του ΕΛΑΣ, έγραψε ένα επίγραμμα–επιτάφιο στους Δέκα της Καλλιθέας.
Αεροπορική Βάση Ανδραβίδας

Ιστορικό

Η κατασκευή της Αεροπορικής Βάσης Ανδραβίδας, ξεκίνησε το 1955 με το πρώτο αεροπορικό απόσπασμα να εγκαθίσταται τον Ιούνιο του 1960. Τον Μάρτιο του 1961, το απόσπασμα μετατράπηκε στην 117 Σμηναρχία Μάχης συμπεριλαμβάνοντας την 339 Σμηναρχία Βομβαρδιστικών, η οποία είχε αεροσκάφη τυπου F-84F.
Τον Μάιο 1969 η μονάδα αναβαθμίστηκε σε πλήρη πτέρυγα μάχης, και ενέταξε στον στόλο της αεροσκάφη τύπου F-4E Phantom. Αυτό επέβαλλε πλήρη ανακατασκευή και αναβάθμιση των υπαρχουσών εγκαταστάσεων, και το 1973 η 339 Σμηναρχία μετακινήθηκε στην Αεροπορική Βάση του Αράξου. Μεταξύ των υπόλοιπων αλλαγών στις υποδομές, ένας τρίτος διάδρομος και ραντάρ καιρού προστέθηκαν μέχρι το 1978. Τα πρώτα αεροσκάφη τύπου F-4E αφίχθησαν τον Απρίλιο του 1974, ενώ η παραγγελία ολοκληρώθηκε μέχρι τα τέλη του χρόνου, δίδωντας εξοπλισμό των δύο σμηναρχιών: αυτός που επιστράφηκε από την 339 Σμηναρχία, οδήγησε στον σχεδιασμό της 339 Πτέρυγας Παντός Καιρού η οποία έλαβε το ρόλο της αναχαίτισης, και τη 338 Σμηναρχία Βομβαρδιστικών. Αυτές οι δύο Σμηναρχίες παραμένουν στη Βάση της Ανδραβίδας μέχρι σήμερα υπό την 117 Πτέρυγα Μάχης.
Το 1975, εγκαταστάθηκε στην Αεροπορική Βάση Ανδραβίδας η Σχολή Όπλων Τακτικής (ΣΟΤ), παρέχοντας εξειδικευμένα μαθήματα σχετικά με αεροπορικές τακτικές και ηλεκτρονικό οπλισμό. Επιπλέον, δημιουργήθηκε στην Ανδραβίδα, η 338 Μονάδα Πτήσεων Εκμάθησης, από τον Δεκέμβριο του 1976 έως τον Μάρτιο του 1989. Η συγκεκριμένη μονάδα διέθετε τέσσερα αεροσκάφη τύπου Lockheed T-33. Το 1983 η Σχολή Όπλων Τακτικής, μαζί με τις υπόλοιπες εξειδικευμένες σχολές της Πολεμικής Αεροπορίας που μέχρι τότε ήταν διασκορπισμένες σε διαφορετικές αεροπορικές βάσεις υπό διαφορετική διοίκηση, συνενώθηκαν ως μια μονάδα, το Κέντρο Αεροπορικής Τακτικής. Μία ακόμη μονάδα επιπέδου Πτέρυγας Μάχης έχει ως βάση την Ανδραβίδα.

Πολιτική Χρήση

Ο αερολιμένας είχε πολιτική επιβατική λειτουργία από το 1968 έως το 1986. Η μοναδική εταιρεία που πετούσε από και προς τον αερολιμένα ήταν οι Ολυμπιακές Αερογραμμές, οι οποίες σταμάτησαν τα δρομολόγια τους προς Αθήνα το 1975. Σήμερα ο αερολιμένας βρίσκεται υπό αναστολή πολιτικής λειτουργίας.
2727 Πάτον

Φυσικά χαρακτηριστικά

Τα φυσικά χαρακτηριστικά του Πάτον είναι άγνωστα.
Αμοιβή κινδύνου

Μονάδες μέτρησης

Την αμοιβή κινδύνου μπορούμε να την μετρήσουμε σε μονάδες βάσης. Προφανώς για να έχει νόημα να συζητάμε για αμοιβή κινδύνου θεωρούμε ότι οι επενδύσεις με ρίσκο έχουν υψηλότερο επιτόκιο από εκείνες χωρίς κίνδυνο.
Τύπος υπολογισμού:

αμοιβή κινδύνου = (επιτόκιο επένδυσης με ρίσκο - επιτόκιο επένδυσης χωρίς ρίσκο) > 0

Επιχειρήσεις

Για να γίνει πιο κατανοητό ας θεωρήσουμε την αμοιβή κινδύνου ως μία μορφή αμοιβής για κάποια επικίνδυνη επένδυση μας, όπως για παράδειγμα ένας εργαζόμενος λαμβάνει επιπλέον μισθό αν ασκεί κάποιο επικίνδυνο επάγγελμα. Για να μπορούμε να ορίσουμε την έννοια της αμοιβής κινδύνου θα πρέπει να υπάρχει τουλάχιστον ένας επενδυτής που επιθυμεί πολύ υψηλές αποδόσεις προκειμένου να πάρει ένα τέτοιο ρίσκο.
Για παράδειγμα, ομολογίες που εκδίδονται από επιχειρήσεις με υψηλά κέρδη έχουν μικρό ρίσκο επένδυσης. Έτσι θα αποδώσουν λιγότερο σε σχέση με τις ομολογίες που εκδίδονται από λιγότερο αναγνωρισμένες επιχειρήσεις με αβέβαιο κέρδος. Οι τελευταίες ομολογίες έχουν υψηλότερο ρίσκο και επομένως υψηλότερη απόδοση.
Σε περιόδους υπερβάλλουσας ρευστότητας λόγω χαμηλών επιτοκίων οι διεθνείς επενδυτές, οι οποίοι διαχειρίζονται χρήματα άλλων επενδυτών, ιδιωτών και μη, αναζητούν ένα μέρος για να καταθέσουν τα χρήματα που αποκτούν. Οι επενδυτές αυτοί ναι μεν αναζητούν μία καλή απόδοση από την άλλη όσο αυξάνεται το ποσό των χρημάτων τόσο λιγότερο ρίσκο επιδιώκουν και κατ' επέκταση στρέφονται σε επιχειρήσεις (ή άλλες επενδύσεις) με χαμηλή αμοιβή κινδύνου.

Κράτη

Σε κρατικό επίπεδο γίνεται λόγος για την έννοια του σπρεντ (spread). Το σπρεντ είναι η διαφορά ανάμεσα στα επιτόκια με τα οποία δανείζεται οποιαδήποτε χώρα σε σχέση με τα επιτόκια δανεισμού κάποιας άλλης χώρας, η οποία έχει επιλεχθεί ως η πιο σταθερή και ισχυρή οικονομία μεταξύ άλλων, π.χ στην Ευρώπη η χώρα αυτή είναι η Γερμανία η οποία δανείζεται με επιτόκια περίπου ίσα με 3% (τα νούμερα εναλλάσσονται συνεχώς).
Αμοιβή κινδύνου υπάρχει όμως και για διεθνής επενδυτές (κρατικούς, ιδιωτικούς κ.ά.) οι οποίοι επενδύουν σε κρατικά ομόλογα (αγοράζουν κρατικά ομόλογα) προσδοκώντας απόδοση ίση με αυτή που θα είχαν εάν επένδυαν σε μία ισχυρή οικονομία συν την αμοιβή κινδύνου.

Πηγές Πληροφόρησης

www.google.com
www.kathimerini.gr
"Χρηματοοικονομική Διοίκηση θεωρία και Πρακτική" Δημήτριος Βασιλείου-Νικόλαος Ηρειώτης
Παράβυστον

Στην αρχαία Αθήνα το λεγόμενο Παράβυστον ήταν μυστικός στεγασμένος χώρος που συνέρχονταν οι ένδεκα δικαστές της Ηλιαίας για να δικάσουν κακουργήματα που συνεπάγονταν τη θανατική ποινή, σε αντίθεση με τις άλλες ποινικές υποθέσεις, τις οποίες δίκαζαν στο ύπαιθρο.
Αναφορά σ' αυτό τον τύπο δικαστηρίου γίνεται από τον Αντιφώντα στον «περί του Ηρώδου φόνου» λόγο του, που εκφώνησε στο Παράβυστον και στον οποίο επικρίνει τον αντίδικό του ότι παραβίασε σοβαρή διάταξη του αττικού δικαίου μη λαμβάνοντας υπ΄ όψη το νόμο όπου σε περίπτωση πατροκτονίας ο μηνυτής δεν πρέπει να παρευρίσκεται υπό την αυτή στέγη με τον φονιά.
Αλλά και ο Αρποκρατίωνας αναφέρει ομοίως το Παράβυστον ως τέτοιο στεγασμένο χώρο, όπως και ο Παυσανίας προσδιορίζει (Ι:28):"εν αφανεί της πόλεως όν και επί ελαχίστοις συνιόντων εις αυτό".
Κατά τον Κέλερ ερείπια του Παραβύστου θα πρέπει να θεωρούνται τα σωζόμενα λείψανα κτιρίου στη βόρεια πλευρά - πλαγιά του λόφου των Νυμφών (σημερινού  Αστεροσκοπείου). Κατ' άλλους αρχαιολόγους το Παράβυστον τοποθετείται στην αρχαία Αγορά της Αθήνας.

Έκφραση

Η εξ αυτού, περισσότερο λογία, έκφραση "εν κρυπτώ και παραβύστω" σημαίνει απόκρυφα και μυστικά.
Bugatti Type 57

Κινητήρας

Οι περισσότερες εκδόσεις της Bugatti Type 57 έφεραν έναν κινητήρα 3.3 λίτρων (3.257 cm³ / 198 cu.in.) 8-κύλινδρο σε σειρά (I8). Είχε βασιστεί σε αυτόν της προκατόχου Type 49, αλλά με σημαντικές βελτιώσεις, που είχαν γίνει από τον Ζαν Μπουγκάτι. Σημειωτέον ότι το μηχανικό αυτό σύνολο μεταφέρθηκε αυτούσιο και στην διάδοχο Bugatti Type 101 του 1951 - 1952, που κατασκευαζόταν με σχετικές μετατροπές στα σασί των Type 57.